Foto: FAH

IAKO se bivši premijer i šef SDP-a Zoran Milanović već neko vrijeme jako rijetko pojavljuje u medijima, sutra bi trebao doći u Rijeku, gdje će na sudu svjedočiti u parnici koju je protiv Novog lista pokrenula MOST-ova Ines Strenja Linić, piše Novi list.



Strenja Linić tuži Novi list jer je u ožujku prošle godine prenio informaciju o tome da se i ona nalazila među zastupnicima MOST-a koji su se 8. prosinca 2015., kada su se održavali pregovori o sastavljanju nove Vlade, s tadašnjim premijerom Milanovićem sastali u Banskim dvorima.

Strenja Linić tvrdi kako nije bila na tom razgovoru s Milanovićem te je tužila Novi list, smatrajući da joj je nanesena velika šteta.

Milanović pozvan kao svjedok



Milanović je stoga na sud pozvan kao svjedok, a Strenja Linić se vjerojatno nada kako će on potvrditi da ona nije bila među MOST-ovcima koji su u kasnim noćnim satima 8. prosinca samoinicijativno došli u zgradu Vlade te razgovarali s njime.

Više medija je tada pisalo kako su Milanoviću u goste, bez da je to znao Božo Petrov, došli Tomislav Panenić, Ljubica Ambrušec i Josip Katalinić. Stoga bi Milanovićevo očitovanje po tom pitanju moglo izazvati polemike u MOST-u.

Tekst se nastavlja ispod oglasa

Sam Milanović još uvijek nije javno otkrio imena MOST-ovaca koji su taj dan sve do ranih jutarnjih sati bili u njegovom uredu.

Tvrdi da čuva integritet MOST-ovaca

Za vrijeme gostovanja u emisiji Nedjeljom u 2 kod Aleksandra Stankovića, poručio je kako štiti integritet tih ljudi.

"Neću reći tko su bili ti ljudi jer im štitim integritet. Pregovarali smo o dogovoru s SDP-om. Bili su korektni, ali zbunjeni. Nisu dolazili ogovarati Petrova ni ikoga drugog iz MOST-a. Nalazili smo se u kasnim satima u Vladi i to govori da oni nisu bili na čisto", rekao je Milanović sredinom siječnja prošle godine.